கேள்வி: 2024 நேபாள வெள்ளம் என்பது என்ன?
பதில்: 2024 நேபாள வெள்ளம் (''2024 Nepal floods'') என்பது சூலை தொடக்கத்திலும், ஆகத்து நடுப்பகுதியிலும் மற்றும் செப்டம்பர் பிற்பகுதியிலும் பெய்திட்ட வழக்கமான பருவமழைக் காலத்து கனமழையின் விளைவாக ஏற்பட்ட வெள்ளப்பெருக்கினைக் குறிக்கிறது. இந்த வெள்ளப்பெருக்கு நாடு முழுவதும் குறிப்பிடத்தக்க வெள்ளத்தையும் பல மண் சரிவுகளையும் ஏற்படுத்தியது. மிகவும் சேதத்தையும் மரணத்தையும் ஏற்படுத்திய செப்டம்பர் வெள்ளம், குறைந்த காற்றழுத்த அமைப்பின் விளைவாக, குறைந்தது 1970 க்குப் பிறகு இப்பகுதியில் பதிவு செய்யப்பட்ட மிக அதிக மழைப்பொழிவால் ஏற்பட்டது. வெள்ளச் சமவெளிகளில் திட்டமிடப்படாத கட்டுமானம் உட்பட மோசமான உள்கட்டமைப்பு மற்றும் குடியேற்றத் திட்டமிடல் காரணமாக வெள்ளத்தின் தாக்கம் மேலும் அதிகரித்தது. செப்டம்பர் 26 அன்று தொடங்கிய மிகக் கடுமையான வெள்ளம் நேபாளத்தின் கிழக்கு மற்றும் தென்கிழக்குப் பகுதிகளையும், அருகிலுள்ள உத்தரப்பிரதேசம் மற்றும் அசாம் போன்ற இந்தியப் பகுதிகளையும், வடக்கு வங்காளதேசம் சில பகுதிகளையும் பெரிதும் பாதித்தது. கோசி ஆறு அதன் ஆபத்தான மட்டத்திற்கு நிரம்பியது, அதே நேரத்தில் பாக்மதி ஆறு மற்றும் நக்கு ஆறுகள் பாக்மதி மாகாணத்தில் வெள்ளத்தை ஏற்படுத்தின. செப்டம்பர் 28 மற்றும் 29 க்கு இடையில் காத்மாண்டு சமவெளி 240 மிமீ (9.4 அங்குலம்) மற்றும் 322.2 மிமீ (12.7 அங்குலம்) அளவிலான மழை பெய்துள்ளது. நீர்க்குழாய்கள், மின்சாரம் மற்றும் இணைய அணுகல் உள்ளிட்ட உள்கட்டமைப்புகள் சேதமடைந்தன. மேலும், நகரத்திற்கு வெளியே உள்ள மூன்று நெடுஞ்சாலைகளும் துண்டிக்கப்பட்டன. நிலச்சரிவுகளால் புதைந்த வாகனங்களில் இருந்து பல உயிரிழப்புகள் பதிவாகியுள்ளன. மொத்தம் 3,000க்கும் மேற்பட்ட மக்களைக் கொண்ட காவல் துறை மற்றும் இராணுவப் படைகளுக்கு மீட்பு மற்றும் தூய்மைப்படுத்தும் பணிகளுக்கு உதவுமாறு அரசாங்கம் உத்தரவிட்டது, மேலும் பாதிக்கப்பட்ட பகுதிகளில் பள்ளிகள் மற்றும் பல்கலைக்கழகங்கள் மூடப்பட்டன. சூலை தொடக்கத்தில் வெள்ளத்தால் குறைந்தது 14 பேர் கொல்லப்பட்டனர் மேலும் ஒன்பது பேர் காணாமல் போனதாக தெரிவிக்கப்பட்டது. செப்டம்பர் பிற்பகுதியில் ஏற்பட்ட வெள்ளத்தால் குறைந்தது 204 பேர் இறந்தனர் மற்றும் 30 பேர் காணாமல் போனது உறுதி செய்யப்பட்டது, இதில் காத்மாண்டுவில் குறைந்தது 37 பேர் இறந்தனர். காத்மாண்டு விமான நிலையத்திலிருந்து அனைத்து விமானங்களும் ரத்து செய்யப்பட்டன, நேபாள பள்ளிகள் மற்றும் பல்கலைக்கழகங்கள் மூன்று நாட்களுக்கு மூடப்பட்டன. சுமார் 4,000 பேர் மீட்கப்பட்டனர், குறைந்தது 322 வீடுகள் மற்றும் 16 பாலங்கள் சேதமடைந்தன.